אקזיסטנציאליזם והחיפוש אחר הממשות

סורן קירקגור, יומן, 1.8.1835
החשוב הוא למצוא אמת שתהיה אמת עבורי, למצוא את האידיאה אשר למענה ארצה לחיות ולמות. מה יועיל לי לשם כך, אם אמצא אמת הנקראת אמת אובייקטיבית, אם אשנן את כל שיטות הפילוסופיה?... מה שחסר לי הוא לחיות לא רק חיי הכרה; לבסס את פיתוח רעיונותי על משהו הקשור בשורשים העמוקים ביותר של קיומי, של הויתי הפרטית.

כלים שבורים, עמ' 115
מה רצתה החסידות? כידוע היא העמידה את הדבקות במרכז. דבקות הינה סוג של חוויה. מבטה היה ממוקד בפרט ובאמת של קיומו. החסיד מחפש אמת פנימית, המציאות החיצונית מעיקה עליו ואמת שאיננה מדברת אליו, שהוא איננו מזדהה איתה, שהוא לא חווה אותה, גבוהה ככל שתהיה, איננה רלוונטית. זהו הפן האקסיסטנציאלי של החסידות. האמת הינה האמת של הקיום.

הרב שג"ר הקדמת שובי נפשי [תש"ס]
מגמתי מאז ומתמיד היתה לא להסתפק בהבנה אינטלקטואלית של הנלמד, אלא להופכו לכח מניע ממשי בחיי הלומדים. מאמצַי מכונים למצוא את ה'שפה' המתאימה שבאמצעותה נוכל להעביר את דברי חז"ל והראשונים לעולמנו שלנו.

הקדמת פור הוא הגורל [תשס"א]
בדרושים לקמן שולטת באופן דומיננטי הגישה החסידית שחדרה אף לספרות המתנגדית ולזו של תנועת המוסר (כמו לספרו של הרב הוטנר פחד יצחק המובא גם הוא בדרושים). עם כל זה, וכמו בחוברת הדרושים הקודמת, ישנו צורך לתרגם דרושים חסידיים אלו ל"שפת זמננו". אחת ממטרותי הינה לנסות ולעצב תוכן ממשי ורלוונטי למועדים ולזמנים האמורים להיות זמנים משמעותיים של התחדשות והעמקה, ולכל חג האור והצבע שלו. מכאן השילוב של רעיונות מודרניים בתוך המהלכים החסידיים, כדי לתרגם רעיונות חסידיים אלו לעולמנו. 
אני תקוה שחוברת זו תענה על הצורך של הלומד וה'עובד' בספרות העוסקת בחגים ובזמנים שהיא רלוונטית לגביו. פנייתי ל'משכיל התורני', זה המעורה במקורות התורניים והחסידיים, אך גם יד לו בתרבות ובהשכלה כללית. ובעיקר, הוא בין אלה 'אשר קרבת ה' יחפצון', וכאמור מחפש דרכים שבאמצעותן יוטענו זמנים אלו משמעות דתית ממשית, ויביאו אותו למגע עמוק עם תשתיות קיומינו.

חסידות ואקזיסטנציאליזם [טיוטה]
לימוד החסידות בישיבות ההסדר התחיל כבר עם הקמתן. אני זוכר שהרב גולדויכט ז"ל סיפר שכשהיגיע מסלובדקה לישיבת 'כרם ביבנה' השמיע שיחות מוסר באותה דרך שהיה רגיל לשמוע בישיבה בה למד, אלא שדי מהר נוכח לדעת שהשיחות הללו אינן מדברות אל התלמידים, והוא נאלץ לעבור לחסידות. בתחילה עסק הרבה בר' צדוק ובתקופה שבה הגעתי לכרם ביבנה הביא בשיחותיו את השפת אמת, ממנו לא מש עד סוף ימיו. הוא עסק במדרש אגדה מתוך יסודות של השפת אמת. ברב יצחק הוטנר ז"ל שלמעשה לימד חסידות בשפה למדנית ישיבתית ותוך הסוואת מקורותיו החסידיים ראה את מורו ורבו בתחום הזה. לאחר מכן יבדל"ח לימד הרב הדרי חסידות. אך לימוד זה היה עיסוק אינטלקטואלי בחסידות, ואת עיקר מרצו השקיע במהלכים החסידיים ולא ביסודות של החסידות עצמה.

חינוך ואידיאולוגיה, שברי לוחות 
במשך שנים ארוכות, כאשר נדרשתי להביע את עמדתי אודות הדרך החינוכית הראויה לציבור הציוני־דתי, אודות האופן שבו ניתן להכריע בהתלבטויות המורכבות שלנו, הייתי נוהג לספר את הסיפור הבא:
פעם אחת, בהיותי יושב בשטיבל בשכונת 'בית ישראל' בירושלים, התגלגל לידי עיתון ישן, ובו דְרוש שתוכנו כדלקמן: ספר שופטים נקרא ספר הישר, על שם הכתוב 'בַּיָּמִים הָהֵם אֵין מֶלֶךְ בְּיִשְׂרָאֵל אִישׁ הַיָּשָׁר בְּעֵינָיו יַעֲשֶׂה' (שופטים י"ז, ו). הקושיה המתבקשת היא: פסוק של גנאי הוא, ומדוע ייקרא הספר על שמו? והתירוץ: את המילים 'אין מלך בישראל' יש לקרוא ברוח דברי חז"ל: 'מאן מלכי? רבנן'. אם כך, מה נעשה אם 'אין מלך בישראל', כלומר, כאשר גם רבנן, תלמידי החכמים, טועים? מה יעשה היהודי הפשוט? איך ידע מה רוצה ממנו ריבונו של עולם? והתשובה: 'איש הישר בעיניו יעשה', ילך אחרי הישרות היהודית שלו. פקחתי את עיניי בתמיהה, שמא עיתון של אפיקורסות נזדמן לבית המדרש? האם זהו עיתון ציוני־דתי, רחמנא ליצלן?! והנה ראיתי כי מחברו הוא לא פחות מאשר רבי יואליש, האדמו"ר מסאטמר. מתברר שהבעיה שאִתה התמודד האדמו"ר מסאטמר היא אותה בעיה עצמה של 'המזרוחניקים'; רוב גדולי התורה אינם מסכימים לשיטתו. הללו, למשל, רואים בחיוב את ההשתתפות בבחירות לכנסת, בניגוד לדעתו הנחרצת של רבי יואליש, הרואה בהן מעשה נפשע וטמא. לא נותר לו אלא לפנות אל הישרות היהודית של חסידיו, בהנחה שזו תוביל אותם לדבוק בדרך שהוא מאמין בה. 
עד כאן הסיפור. נהגתי להוסיף אחריו, שאם זוהי הדרך להכריע מהי האמת, הרי שמה שטוב לרבי מסאטמר טוב גם בשבילי...
תשובה זו של הרבי מסאטמר מציגה עמדה מודרנית להדהים, משום שבמקום הסמכות החיצונית, שהיא המשען של האמונה בנוסחה המסורתי, מעמיד הרבי את הישרות האישית כמקור לאמונה. האמונה נמצאת בנקודה העמוקה; היא אישית לחלוטין. זהו המקום שבו כל אחד עומד לבדו מול האלוקים. לאן תוביל אמונה זו? אינני יודע. יהיה אשר יהיה, המקום שאליו היא תוביל הוא המקום שאלוקים רוצה שנגיע אליו. בכל אופן, איננו יכולים להתכחש לכֵּנות שלנו. היא עשויה להוביל אותנו לציות, לקבלת עול מלכות שמים, לחזרה מהיחידאיות לקולקטיב – אבל, כמובן, גם לכיוון הנגדי. האם אנו מוכנים להתחייב לאופטימיות של הראי"ה, המאמין שהחופש יוביל את היהודי לאמונה, ולא לסתם אמונה אלא לקבלת עול תורה ומצוות? האם הכֵּנות כוללת בהכרח את 'האהבה המסותרת' החב"דית, ולפיה הנפש האלוקית של היהודי נכספת לאלוקים במהותה ועצמותה? יתרה מזו, האם אנו מתחייבים בכלל להנחה מוקדמת שיש 'עצמות' כזאת? אינני חושב כך. אני מאמין בעצמות כזאת, אך כדרכה של אמונה, הרי היא בדיוק הדבר שאי אפשר להקדים ולאומרו לפני שהוא מתרחש. האמונה עשויה להיות גם הכרעה היוצרת את עצמה, הכרעה הקובעת את העצמות, או את 'השורש', בלשונו של רבי צדוק הכהן, בדיעבד. אמונה זו קובעת את מה שלא יכול היה להיות אחרת, אבל כמובן, הקביעה מתרחשת רק בדיעבד, אחרי שהדבר כבר קרה.
אני מאמין בקיומיות בנוסח מי השילוח, האדמו"ר מאיזביצא. האיזביצאי שואל שאלה מרחיקת לכת; אין זו השאלה האקזיסטנציאליסטית הקלאסית – מה הדבר אומר לי? ולא השאלה הדתית המקובלת – מהו רצון ה' המתגלה לי בדבר? אלא שאלה רדיקלית יותר – האם זאת האמת? האם זהו באמת רצון ה'? זאת ועוד: השאלה נשאלת גם כאשר מדובר בקיום ההלכה עצמה. באופן כללי ההלכה בוודאי מבטאת את רצון ה', אולם באופן אישי, זמני וקונקרטי, ייתכן שבמקרה מסוים מוטלת עלי החובה של 'עֵת לַעֲשׂוֹת לַה', הֵפֵרוּ תּוֹרָתֶךָ' (תהלים קי"ט, קכו). 
הטלת הספק מופיעה גם כאמצעי מתודי: אי אפשר להגיע למפגש אמתי עם האלוקים אלא אם כן שואלים את השאלה על רצונו בצורה זו. ומהי התשובה לשאלה? נוכל למצוא במי השילוח לא פעם את התשובה המפתיעה: הדבר תלוי באותנטיות וביושר הפנימי שלי. זה הקריטריון למענה לשאלה מהו רצון ה' מעִמנו, והתשובה תהיה תמיד תלויה באדם הפרטי, בזמנו ובמקומו.
אולם, כיום אני סבור שברמה הכללית, החינוך הדתי אינו יכול להשתמש בקיומיות החסידית כבסיס לעולם הדתי שאליו הוא מחנך, לפחות לא באופן פשוט. אם נשוב לסיפור שפתחתי בו, האמת של האדמו"ר מסאטמר היא אמת קיומית־אקזיסטנציאלית. הוא יכול לפנות לאמת הישרה והפשוטה של חסידיו, מכיוון שהם נטועים לחלוטין בתוך עולם יהודי, וישרותם היא ישרות 'יהודית'. לעומת זאת, ספק רב אם אנו, בני הציונות הדתית, יכולים לסמוך על הישרות שלנו. הישרות שלנו איננה בהכרח יהודית בלבד; התורה איננה המובן מאליו שלנו. אמנם היא חלק מאִתנו, אבל לא היא מרכיבה לבדה את תמונת עולמנו. הזהות שלנו איננה זהות אחת, טוטלית, יהודית. מעט מהנוער הציוני־דתי צמח בבית תורני ממש, וגם הנוער הזה מעורב בסביבה הישראלית מבחינה חברתית ותרבותית כאחד. מעורבות זו איננה באה כבדרך אגב ובדיעבד. הוגיה ומחנכיה השונים של הציונות הדתית חרטו על דגלם את המעורבות הזאת בציבור הכללי על תרבותו ועולמו. אנחנו שייכים לכמה עולמות, אנו תוצרים של כמה וכמה תרבויות, ואם כן איך נעשה הישר בעינינו? מבחינה זו, אנו ציבור של בעלי תשובה, ופתרון קיומי בנוסח החסידי, לפחות בגרסה הפשוטה שראינו עד כה, איננו יעיל בעולמנו. 

בהשוואה לעמדה החסידית המבססת את האמונה על ישרות וכנות, הרי שהחינוך הציוני־דתי יוצר עמדה אמונית הפוכה לחלוטין. חינוך זה הוא אידיאולוגי מטבעו, זאת אומרת: הוא מכוון בנחרצות לתפיסת עולם מסוימת, שבינה לבין הקיום הממשי של הצעיר או הצעירה הציונים־דתיים יש לעתים פער עצום. 
עמדה אידיאולוגית זו נובעת מכך שהולדתו של החינוך הציוני־דתי הייתה בעולם המודרני, עולם ששלטו בו האידיאולוגיות הגדולות. מה היא אידיאולוגיה? נדמה שעצם ההגדרה נובע מהגישה הביקורתית כלפי האידיאולוגיה בחמישים השנים האחרונות. באופן כללי יותר, האידיאולוגיה היא חזון גדול חובק־כול, כדוגמת ה'איזמים' הגדולים של העת החדשה. זהו חזון הדורש מן החברה דרישות מרחיקות לכת, תוך כדי התעלמות מצרכיו ושאיפותיו של 'האדם הקטן'. בתפיסה המרקסיסטית (החלוצה בביקורת האידיאולוגיה), האידיאולוגיה היא תפיסה רעיונית המנסה לחפות על השליטה של מעמד אחד על משנהו וניצולו בידיו. על פי תפיסה זו, האידיאולוגיה היא תוצר ומבנה־על של היחסים הכלכליים הקיימים, ומשמשת כתודעה כוזבת שנועדה להצדיק ולהנציח את המבנה החברתי הקיים. 
לפי שני הסברים אלה, האידיאולוגיה יוצרת פער בין התודעה של האדם לבין הקיום הממשי שלו, בין אם מדובר בקיומו כאדם פרטי, בתוך ההסבר הכללי, ובין אם מדובר בקיומו הכלכלי־חברתי, שלפי המרקסיזם הוא מקומו הממשי של האדם. אם כן, הבעיה עם האידיאולוגיה איננה נעוצה רק בכך שהיא מוטה לפי הצרכים הפוליטיים והכלכליים של בעלי הכוח. הבעיה נעוצה בעצם הצורך באידיאולוגיה, בהזדקקות אליה כערכאה פוסקת עליונה וכמקור בלבדי לאמת, בה בשעה שהיא שקרית מבחינת הקיום הממשי של האדם. מבחינה זו, האידיאולוגיה איננה שונה ואיננה פוגעת בחופש פחות משפוגעת בו הזדקקות לסמכויות שלא פעם נאבקו בהן האידיאולוגים. התוצאה שלה הנה ניכור פנימי והתנכלות לאנושיות הפשוטה והישירה.

ההלכה, לדעת הגרי"ד, הִנה ייצוג של ניכור. הגרי"ד תפס את התפקיד של הלכות טהרת המשפחה כיצירת ניגוד או ניכור בתוך חיי האישות המביא לקידושם. המצוות אינן חלק מהחיים, והחדרת הקדושה נעשית דווקא באמצעות מה שאיננו נמצא בחיים ולא נגזר מהם. בכך משכתב הגרי"ד את התפיסה החרדית לתוך האורתודוקסיה המודרנית בארה"ב, ומשם אל העולם הציוני־דתי. אולם מה שטוב לציבור החרדי לא בהכרח מתאים לציונות הדתית: עבור רבים מבני הנוער, ולא רק בני הנוער, מושג כזה של קדושה הנו כמעט בלתי נתפס.
האם תפיסת הניכור החרדית שהגרי"ד מציג איננה סובלת מאותם התחלואים של האידיאולוגיה הציונית־דתית? לדעתי התשובה לכך שלילית. זהו אמנם ניכור אבל לא אידיאולוגיה, וכאן נעוץ ההבדל העמוק. הגרי"ד מבטא עמדה קיומית, הבנויה אמנם על הסתירה בין הקיום לבין ההלכה, אבל סתירה זו מוחדרת לקיום עצמו, והיא מכוננת אותו עצמו כקיום של ניכור. בכך ורק בכך, ניתן לזהותו עם הקדושה. זהו למעשה הפתרון היהודי הקלאסי: היהודי מַשעה עצמו מהעולם. בלשון השפת אמת, הוא לא חי בטבע אלא מעל הטבע. התורה הנה מעגל החיים של היהודי, הוא איננו שייך לטבע ואיננו יצור היסטורי. הווייתו נצחית, והעבר הוא הדרך שלו לחוות את השלמות. ולטר בנימין טען בהקשר זה כי דווקא זיכרון העבר, העובדה שדבר מה קיים כעבר, כמה שהיה ולא יהיה, מבליט את חד־פעמיותו ובו זמנית מנציח אותו. רק העבר יכול להיות שלם...
השעיית המציאות הזאת, החרדית, איננה השעיה אידיאולוגית, קרי: היא איננה מתכחשת למציאות ולקיום הקונקרטיים אלא מתנתקת מהם באופן מודע. ההשעיה הנה בעצם הקיום, היא נעשית לא באמצעות התגוננות אלא באמצעות הזרה: האחר אינו צריך להידחות והוא גם אינו מאיים עלי – הוא אינו נמצא כלל באופק שלי. כשהיא במיטבה, ההשעיה איננה נעשית מתוך מאבק אלא מתוך בניית מכלול הטרוטופי, שהמציאות החיצונית איננה נמצאת כלל בתחום שלו. ניתן לתאר את היהודי המסורתי כמי שחי בתוך מכלול הטרוטופי שבו אין אחר, כיוון שהוא המכלול כולו והגבול של עצמו. השעיה זו יוצרת ניכור בין החרדי לבין המציאות. זהו גם הניכור שמעצבת ההלכה לפי הסברו של הגרי"ד; ניכור הלכתי זה הוא חלק מחוויית החיים החרדית הכוללת...
התפיסה הציונית־דתית שונה. הניכור איננו חלק מקיומה, משום שהיא לא נולדה להוויה היהודית שתיארתי. מצד אחר, על פי רוב, הציונות הדתית גם אינה חווה את הקדושה כטבעית לה: היא חיה לא פעם בעולם מחולן שערכיו עומדים בסתירה לערכי התורה, ולכן גם אפשרות זו חסומה בפניה. ההשעיה החרדית של המציאות מנוגדת לתפיסה הציונית־דתית מבחינה נוספת: הציונות הדתית שאפה לחבור לציונות החילונית ולחזור להיסטוריה המעשית. היא לא רצתה להחזיר את עצמה לזיכרון, לעבר הנוכח בהווה ובכך מעניק לו את שלמותו, כדברי ולטר בנימין שהוצגו לעיל.

הלכה, הליכה ואמונה, להאיר את הפתחים
מרבי נחמן אנו לומדים כי ההלכה, אורח החיים היהודי, מַבנה עולם שדרכו האדם מכיר את ה' – האמונה נוכחת כעובדה ממשית בחייו. תפקיד זה של ההלכה בחיי המאמין מתבאר על ידי ההשוואה שמשווה רבי נחמן בינה למרוצת הדם בוורידים – ההלכה כ'הליכה כסדר'. זהו סדר המביא להודאה – הודאה על העובדה שההלכה היא הנותנת לעולם מסגרת של חיים, של יציבות וגם של משמעות, וניתן להוסיף – גם הודאה בעובדה, בקיומו של ה', בעצם החיים הדתיים.
קביעה זו יכולה להתפרש לאור פילוסופיית הלשון של לודוויג ויטגנשטיין. לפי תפיסתו, השפה, ובכללה השפה הדתית, איננה מבטאת או מייצגת, אלא מביעה. משמעותה היא בה עצמה. כלומר, השימוש שאנו עושים בשפה איננו כשל סימון; השפה איננה מתפקדת כאוסף של סימנים המצביעים על מה שמחוצה להם, אלא היא מיומנות או יכולת שמושבה באורח החיים של דוברי השפה, ומשם, מאורח החיים, היא מקבלת את משמעותה. כפי שאומר ויטגנשטיין: 'הדיבור בשפה הוא חלק מפעילות או צורת חיים'. משמעות הדבר היא, שהמובן (sense) של השפה, גם של השפה הדתית, איננו מותנה במהות או באובייקט המטרימים אותה – כביכול מילות השפה מורות על המהות או האובייקט הנתונים – אלא המובן הנו תולדה של פרקטיקה, של תפקוד במציאות, מה שויטגנשטיין מכנה 'משחק לשון'.
כך גם ביחס לתורה של רבי נחמן: האמונה באלוקים שעולה ממנה איננה הרגשה, חוויה או מחשבה שעליהן מודה או כלפיהן מורה המאמין באומרו – 'אני מאמין'. האמונה הנגזרת מ'סדר תהלוכות הדמים' איננה רגש או מחשבה, אלא היא עובדה למי שמקיים את אורח החיים ההלכתי. אלוקים נוכח בחייו גם אם הוא לא חושב עליו או מרגיש אותו או אולי אפילו מאמין בו, היות שאלוקים נמצא כחלק מתצורת עולמו ומבנהו. אני מודע לכך ומודה על כך שזו קביעה לגמרי לא פשוטה ואנסה להבהיר אותה: יהודי הבא לבית הכנסת יום־יום, מניח תפילין וקורא קריאת שמע, גם אם לא כיוון ולו במילה אחת בתפילתו, ובכלל לא שם לב לכך שהתפלל, הוא שותף לאמונה! זאת משום שהאמונה בהקשר שבו אנו מדברים, איננה ייצוג תודעתו המאמינה של המאמין – הרי אין כאן מודעות – אלא האמונה היא עובדה, היא נוכחת כחלק מהסדר ומ'תהלוכות הדמים' של האדם המתפלל בבית הכנסת. הנוכחות של האמונה הזאת הנהּ כחלק מהפרקטיקה של החיים, ממש כמו שהשולחן שלפני הנו עובדה, וכן הכסא שעליו אני יושב וכן האנשים שעמם אני מדבר הם עובדה, גם אם אינני לגמרי מודע לעובדות האלו. 
האדם המאמין פועל ומדבר מתוך מצב ולא מדווח שזהו מצבו! כלומר, האמונה איננה תוצאת מאמץ הכרתי או ספיריטואלי, אלא היא שוכנת בסיטואציה, באורח החיים של קיום המצוות והמנהגים השונים. ואכן, לא פעם נוכחתי לדעת שכמי שנתון ל'סדר תהלוכות הדמים' של אורח החיים היהודי, אינני יכול לדמיין עולם חסר אלוקים. עמדה זו נמצאת בזיקה להלכה הפוסקת שעל אף שמצוות צריכות כוונה, מי שלמשל הניח תפילין בבית הכנסת, ולא שם לב לכך שהוא מניח תפילין, כיוון שההנחה בוצעה בהקשר הכללי של בית הכנסת, הרי דבר זה עצמו נחשב בכלל הכוונה שאדם יוצא בה ידי חובה בקיום המצווה, משום שהכוונה, וכמוה האמונה, איננה אקט מנטלי, אלא הקשר של פעולה. קרי, מיקומו הפרקטי של האדם מגדיר את המשמעות של פעולותיו – הוא מקיים עתה את מצוות הנחת תפילין. עובדה זו נעוצה כבר במילים שבהן אנו משתמשים. אנו דנים באדם שקם בבוקר והתעסק, ללא כל כוונה מודעת, ב'תפילין' – ולא בקופסאות שחורות או קוביות. אדם שלא בא במגע עם חיים יהודיים ואיננו מודע כלל לפונקציה שבה 'הקופסאות השחורות' האלו משמשות, לא יראה כאן תפילין, אלא לכל היותר קופסאות שאליהן מחוברות מסיבה כלשהי רצועות. עצם השימוש שלנו במילה תפילין ביחס לאובייקט הזה, מַבנה עבורנו את העולם בצורה מסוימת. המיקום של מניח התפילין במציאות, דהיינו ביחס למה או למי הוא מניח אותם, טמון כעובדה בשימוש הלשוני במילה 'תפילין'.

לחיות בצמוד לאין שברי לוחות
העקרונות היסודיים של הפוסטמודרניזם הם, כפי שאמרנו, מצד אחד ההכרה בהעדר כל תשתית ובסיס, באינותם של כל האידיאלים והאמיתות, ומצד שני חוסר העיקרון, האקראיות והסתמיות. שני הדברים הללו קשורים זה בזה: המחשבה הפוסטמודרנית אוסרת עלינו להפוך את ההעדר לעינוג או לאימה, אלא מותירה אותו כסתמיות ואקראיות. זו הרי הביקורת של הוגים פוסטמודרניים שונים על הפילוסופיה האקזיסטנציאליסטית של קאמי ושל חבריו, הרוצים לחגוג את האין באמצעות העדרו. הפוסטמודרניסט, לעומת זאת, ישאף להותיר את האינות בסתמיותה. הוא אף לא ינסה להימלט מהאין, אלא להיפך, יבקש להסיק ממנו את המסקנות ולחיות בצמוד אליו...
האומנם? 'לחיות בצמוד אליו' – האם אפשר לחיות בצמוד לאין? קושיית חז"ל 'וכי אפשר לו לאדם להלך אחר שכינה?'  – תקפה ביחס לאין הפוסטמודרני ממש כפי שהיא תקפה ביחס לאין הקדוש של חז"ל, של הראשונים ושל המקובלים. כי האין הרי אינו, ואם כן הוא איננו מה שיכול להדריך ולהנחות. אבל, וכאן העיקר, באותה מידה לא ניתן גם להתמלא בכוח כתוצאה מחוויית ההימנעות וההעדר והאכזבה – שהרי, כפי שכבר ציינו, זו בדיוק הביקורת הפוסטמודרנית על המודרניסטים, הרוצים לחגוג את האין באמצעות העדרו, המנסים להינצל מהייאוש שבחוויית האין באמצעות תנועה של קבלה עצמית: חגיגה זו, כך טוען הפוסטמודרניזם, הנה ניסיון נואש נוסף לעשות תנועה האמורה לבטא יכולת מטאפיזית.
וזאת אמנם השאלה המכרעת: האם הפוסטמודרניזם נשאר כהעדר וכחוסר, נידון ללא כלום? האם האקראיות תביא בהכרח לסתמיות? כאן מתפצלות הדרכים בין שני כיוונים שניתן לכנותם, בעקבות כמה הוגים וחוקרים, 'פוסטמודרניזם קשה' ו'פוסטמודרניזם רך'.  הפוסטמודרניזם הקשה מתבצר בעמדת החוסר והשלילה ובכך אמנם גולש לכלל חוסר משמעות וניהיליזם, לחוסר אמת ולרלטיביזם קיצוני, להשטחת המציאות ולפרגמנטציה שלה. הוא מציע דקונסטרוקציה של הסובייקט, שלילת אחדותו מכל וכל, וראייתו כצומת במשחק השיח/כוח שהוא לעצמו גם כן חסר מרכז, בהיותו אינטרס חסר אינטרס. 
לעומת זאת, הפוסטמודרניזם הרך, אם נתמקד בשאלת ההתערבות המוסרית כדוּגמה, מתרגם את האין לשוויון, לחירות ואף לזכות... אך בל נטעה: הפוסטמודרניזם הרך אינו מכחיש את ההעדר המוחלט עליו מצביע הפוסטמודרניזם הקשה. בנוסף, אם נתמקד שוב בתחום המוסרי, המוטיבציות שלו אינן תוצר של אמת מוסרית, שכן כאמור הוא שולל אף את האפשרות להצדיק אמת כזו. את השאיפה לשוויון הוא מבסס על האין עצמו – השוויון איננו מתחייב משום שהכול שווים ולכול יש ערך, שהרי ערכים כלל אינם קיימים, ואין ערך אמת ואף לא ערך לאמת. אדרבה, הכול צודקים משום שהכול אינם צודקים, ומכאן הזכות השווה של כולם לאי־צדק...
על פי דרך זו, ניתן לנתב את האין ואת האקראיות הפוסטמודרנית לכיוון אחר, ולומר שכיוון שאין 'אמת מוחלטת', האמת הופכת להיות לוקאלית ויחסית. זוהי אמת חסרת יומרות וענוותנית, מה שבא לידי ביטוי בהימנעותה מלכנות עצמה 'אמת'. למעשה, זוהי תנועה של ויתור ושל קבלת עצמך כחסר. בתנועה זו של קבלת עצמו חוזר האדם לחוות את אחדות היש, לחוות את המציאות כשלמה, גם אם שלמות זו היא שלמות מקומית ועל כן מוגבלת, וגם אם הוא מודע לכך שהצדקתה מקומית בלבד וחסרה מוחלטות וטוטאליות חובקות כל. על אף מגבלות אלו, יכול האדם לחוות אקסטזה ואף ריגוש מיסטי מתוך הקבלה העצמית המוגבלת הזו.
ניתן לומר שההבדל בין שתי צורות הפוסטמודרניזם נעוץ בפירוק הקשר שבין אקראיות לבין סתמיות. לפי הפוסטמודרניזם הקשה, האקראיות מולידה בהכרח גם סתמיות, ואילו לפי הפוסטמודרניזם הרך הראשונה אינה גוררת בהכרח את השנייה. זהו מובנה של הנכונות לוותר על האמת 'הגדולה' ואז להסתפק באמת הלוקלית: האמת הלוקאלית היא אמנם אקראית, תוצר של נסיבות והתניות אקראיות שהובילו את האדם לחיות במקום ובזמן מסוימים, וממילא לקבל על עצמו אמת מסוימת. ולמרות זאת, אין היא סתמית – היא נושאת משמעות עבור מי שמקבל אותה על עצמו...
ומניין האקסטזה? מעבר להצעה שהובאה לעיל, שהאקסטזה מקורה בקבלת האדם את עצמו כחסר, הרי שאת האקסטזה מקבל הפוסטמודרניסט מהזן הרך גם מעצם ההצלחה להשתחרר מהצורך באמת מוחלטת – שכפוסטמודרניסט יודע הוא שלא יוכל להצדיקה – ולקבל אמת מקומית כאמת של חייו. אדם זה נתקל ב'אין' ויודע אותו, ולמעשה הוא חי לפיו בלי יומרות. האקסטזה, אם כן, אינה נובעת מהאמת הלוקלית עצמה, אלא מהחיים לצד האין, שברגע שמקבלים אותם – שוב הם מתחיים, הופכים להיות חיים מלאים, תוך שהם מקבלים נינוחות וגמישות פנימית. קבלה זו, שהִנהּ במונחים חסידיים 'ביטול', הנה בעצם ויתור על האמת ונכונות 'לחגוג' את האין. בעיניי עמדה זו לא סותרת את האמונה אלא להיפך – מזככת אותה. הפוסטמודרנה, על כפירתה במושג האמת ובמערכת האידיאולוגיות המודרנית, משחררת את האמונה מלפיתתה של המודרניות ומן ההגבלות (הרציונליות, המדעיות, ההיסטוריציסטיות, הפסיכולוגיסטיות ועוד) שהטילה על המאמין.  הוויתור הפוסטמודרני על האמת פותח פתח לאמונה, והופך אותה לענוותנית ולקלילה יותר, ולכן – לרוחנית יותר. 
בסופו של חשבון, אין להתעלם מכך שתנועות אלו של הפוסטמודרניזם על שתי צורותיו הנן הכרעות הנובעות מהרצון העמוק והבסיסי ביותר, במובן הניטשאני של המונח. במונחי הקבלה, זהו הרצון שהוא פנימיות הכתר, והוא קודם לחכמה. כלומר, ההכרעה אם למשוך את תובנת האין הפוסטמודרנית הבסיסית לחיים מתוך קבלת עצמך ולכונן אמת לוקלית, או לחיות מתוך שבר של אינות, אקראיות וסתמיות – אינה תוצר של הכרעה רציונלית שמקורה בתובנה או בחכמה כלשהי, אלא תוצאה של נקיטת עמדה שמקורה ברצון. אמנם גם את הרצון הזה לא ניתן להצדיק, וגם לגביו אפשר לטעון שמדובר בהתניה, אולם אין לו צורך בהצדקה כיוון שקבלתו העצמית הלוקלית משמעה גם קבלת ההתניות של הלוקליות הזו.
לנקוט עמדה זו משמעו לחיות בסמוך לאין, בענווה, אך מתוך אקסטזה של מי שהענווה שחררה אותו ממשאה המכאיב של המוחלטות המדומה.


